РЕПУБЛИКА СРБИЈА

РЕПУБЛИЧКА ИЗБОРНА КОМИСИЈА

02 Број: 06-173/22

23. јануар 2022. године

Б е о г р а д

З А П И С Н И К

34. СЕДНИЦЕ РЕПУБЛИЧКЕ ИЗБОРНЕ КОМИСИЈЕ,

ОДРЖАНЕ 15. ЈАНУАРА 2022. ГОДИНЕ

Седница је почела у 18,47 часова.

Председавао је Владимир Димитријевић, председник Републичке изборне комисије.

Седници су присуствовали: чланови Републичке изборне комисије: Драгана Одовић, Немања Поповић, Марко Јанковић, Никола Јелић, Јелена Миленковић, Марија Ђоковић, Владимир Јестратијевић, Ђула Ладоцки, Ђорђе Павловић, Вељко Одаловић, Владимир Матић и Срђана Видовић; заменици одсутних чланова: Маја Пејчић, Весна Стојковић, Џемил Диванефендић, Александар Чамагић, Горан Дилпарић, Зорица Симеуновић и Борис Бутулија; заменици присутних чланова: Вељко Перовић, Марина Ђукановић, Нада Јелић, Бела Буташ, Марина Марковић, Срђан Зораја и Горан Михајловић, као и Срђан Смиљанић, секретар Републичке изборне комисије.

Седници нису присуствовали: Усаме Зукорлић, заменик председника Републичке изборне комисије; чланови Комисије: Зоран Лукић, Весна Миздрак, Џемил Сијарић, Бранкица Јовић, Татјана Китановић, Миљкан Карличић, Бисерка Живковић, Милош Томашевић, Жељка Радета и Мирослав Васић, као и др Миладин Ковачевић; заменици присутних чланова: Бранибор Јовичић, Милош Срећковић, Милован Амиџић, Марко Кулић и Гордана Радић Поповић; заменици одсутних чланова: Енис Зековић, Срђан Сандић и Марица Бурсаћ.

Осим чланова и заменика чланова Комисије, седници су присуствовали: Александар Марићевић, овлашћени посматрач Удружења Грађани на стражи, Слађана Коматина, овлашћени посматрач Удружења Цесид и Павле Димитријевић, овлашћени посматрач Удружења ЦРТА.

На предлог председника, Комисија је, већином гласова (17 за, три члана нису гласала) и без дискусије, утврдила следећи

Д н е в н и р е д:

1. Доношење одлуке о начину на који ће гласачи са територије Аутономне покрајине Косово и Метохија моћи да остваре своје право изјашњавања на републичком референдуму ради потврђивања Акта о промени Устава Републике Србије, расписаном за 16. јануар 2022. године;

2. Р а з н о.

**Прва тачка дневног реда** – Доношење одлуке о начину на који ће гласачи са територије Аутономне покрајине Косово и Метохија моћи да остваре своје право изјашњавања на републичком референдуму ради потврђивања Акта о промени Устава Републике Србије, расписаном за 16. јануар 2022. године

У уводним напоменама, председник Комисије је упознао Комисију са Предлогом одлуке, истакавши да је Републичка изборна комисија била принуђена да приступи утврђивању начина на који би се гласачима са територије Аутономне покрајине Косово и Метохија омогућило да остваре своје Уставом гарантовано право изјашњавања на расписаном референдуму, имајући у виду околност да су 14. јануара 2022. године органи привремених институција самоуправе у Приштини незаконито запленили гласачки материјал који је координатор Комисије Марко Јанковић покушао да, у складу са досадашњом праксом, допреми представницима Мисије ОЕБС у Приштини на Косово и Метохију за потребе спровођења гласања 16. јануара 2022. године.

Истакао је да се предлаже да се, у условима у којима привремене институције самоуправе у Приштини не дозвољавају спровођење гласања на републичком референдуму на територији Косова и Метохије, гласачима са Косова и Метохије омогући гласање на укупно 45 већ одређених гласачких места на територији градова Врање и Нови Пазар и општина Рашка и Куршумлија, што, како је напоменуо, значи да ће на тих 45 гласачких места, наведених у Предлогу одлуке, коначан број гласача бити увећан за број гласача са Косова и Метохије, те да ће, у складу са донетом одлуком, бити објављен исправљен коначан број гласача по јединицама локалне самоуправе и гласачким местима.

У дискусији су учествовали: Срђана Видовић, Владимир Димитријевић и Владимир Матић.

Комисија је, већином гласова (16 за, три против, један уздржан), донела Одлуку о начину на који ће гласачи са територије Аутономне покрајине Косово и Метохија моћи да остваре своје право изјашњавања на републичком референдуму ради потврђивања Акта о промени Устава Републике Србије, расписаном за 16. јануар 2022. године.

**Друга тачка дневног реда** – Разно

Поводом ове тачке дневног реда није било дискусије ни предлога.

Седница је завршена у 18,57 часова.

Препис тонског снимка седнице саставни је део овог записника.

СЕКРЕТАР ПРЕДСЕДНИК

Срђан Смиљанић Владимир Димитријевић